KIRJALLINEN KYSYMYS P-0570/02 esittäjä(t): Daniel Varela Suanzes-Carpegna (PPE-DE) komissiolle. Tonnikalasäilykkeiden tuonti Thaimaasta ja Filippiineiltä.



Virallinen lehti nro 277 E , 14/11/2002 s. 0063 - 0063



KIRJALLINEN KYSYMYS P-0570/02 esittäjä(t): Daniel Varela Suanzes-Carpegna (PPE-DE) komissiolle (22. helmikuuta 2002) Aihe: Tonnikalasäilykkeiden tuonti Thaimaasta ja Filippiineiltä Maailman kauppajärjestön neljäs ministerikonferenssi järjestettiin Dohassa marraskuussa 2001. Siellä käydyissä neuvotteluissa ns. waiveria koskevan hyväksynnän saamiseksi, jotta Euroopan unionin saisi luvan ylläpitää tullietuuksia AKT-maiden kanssa, Thaimaa ja Filippiinit asettivat myönteisen äänensä ehdoksi niiden tonnikalasäilykkeiden yhteisön markkinoille pääsyn parantamisen. Kaupasta vastaava komission jäsen Pascal Lamy lupasi tutkia tätä mahdollisuutta. Voisiko Euroopan komissio kertoa tämän tutkimuksen nykytilasta? Onko EU valmis parantamaan Thaimaasta ja Filippiineiltä peräisin olevien tonnikalasäilykkeiden pääsyä EU:hun? Voisiko Euroopan komissio tiedottaa AKT-maista, yleisen tullietuusjärjestelmän maista, joita tuetaan huumeiden torjunnassa, Thaimaasta ja Filippiineiltä peräisin olevien tonnikalasäilykkeiden myynnin kehityksestä EU:ssa viimeisen viiden vuoden aikana? Onko komissio tietoinen, että Thaimaasta ja Filippiineiltä peräisin olevien tonnikalasäilykkeiden tullimaksujen vähentäminen vahingoittaisi vakavasti lukuisia työpaikkoja tarjoavaa Euroopan tonnikala-alaa ja julkisia ja yksityisiä eurooppalaisia investointeja, joita tehdään AKT-maihin ja huumeiden torjunnassa tuettaviin yleisen tullietuusjärjestelmän maihin? Pascal Lamyn komission puolesta antama vastaus (19. maaliskuuta 2002) Komissio käy parhaillaan luvattuja neuvotteluja. Se sitoutui tarkastelemaan Thaimaan ja Filippiinien väitteitä, joiden mukaan Afrikan, Karibian ja Tyynenmeren (AKT-) maista peräisin olevien tonnikalasäilykkeiden tullietuuskohtelu vahingoittaa kohtuuttomasti niiden oikeutettuja etuja. Komissio on tarkastellut tonnikalaa hyödyntävän teollisuuden tilannetta yleensä ja on kerännyt tietoa kaikista eri lähteistä erityisesti AKT-maista sekä Thaimaasta ja Filippiineiltä peräisin olevien tonnikalasäilykkeiden tuonnista yhteisöön vuodesta 1987. Komissio on myös tarkastellut Thaimaan ja Filippiinien toimittamia tietoja niiden viennistä yhteisöön ja on tavannut molempien maiden viranomaisia kahdesti keskustellakseen toimitetuista tiedoista ja selventääkseen niitä. Komissio analysoi parhaillaan Thaimaan ja Filippiinien esittämää tilannetta ja ottaa huomioon myös muiden osapuolten toimittamat tiedot ja esittämät näkemykset. Kolmas neuvottelukierros on määrä järjestää lähiviikkoina, minkä jälkeen komissio laatii kertomuksen päätelmistään. Arvoisalle parlamentin jäsenelle ja parlamentin sihteeristölle lähetetään suoraan taulukko tonnikalasäilykkeiden tuonnista yhteisöön viiden viime vuoden aikana (lukuun ottamatta tonnikalafileitä ja sardaa). Komissio on tietoinen, että tonnikalaa hyödyntävä yhteisön tuotannonala on merkittävä ja että sen elinkelpoisuus riippuu herkästä tasapainosta tuottajien, tuojien ja viejien välillä. Samoin komissio on tietoinen eurooppalaisten ja paikallisten investoijien eduista AKT-maissa ja muissa yhteisön ulkopuolisissa maissa.